Voormalige direkteur bedrieg Limpopo-tronk uit miljoeneArgieffoto Die voormalige adjunkdirekteur van die Kutama Senthumule-gevangenis op Louis Trichardt is vandeesweek in die Makhado-streekhof in Limpopo skuldig bevind aan bedrog en korrupsie. Clement Raphalalani (56) het die gevangenis uit miljoene rande bedrieg. Die Kutama Senthumule-gevangenis het ŉ verlies van meer as R18 miljoen gely weens Raphalalani se korrupte aktiwiteite. Kapt. Matimba Maluleke, woordvoerder van die Valke, sê Raphalalani het in 2017, as verkrygingsbeampte by die gevangenis, ŉ tender van R2,7 miljoen aan die Penson Manufacturing-maatskappy, wat aan Editha Pengson (57) behoort, toegeken sonder om die nodige prosedure te volg. “Raphalalani was kop in een mus met Pengson en het met haar onderhandel om die pryse van die items wat haar maatskappy aan die gevangenis sou verskaf, te verhoog. Die ekstra bedrag van R369 380 is toe van Pengson se maatskappy na Raphalalani se maatskappy, Clemson Carriers, oorbetaal,” sê Maluleke. Die Valke se ondersoek het aan die lig gebring dat Raphalalani in dieselfde jaar ook ŉ tweede tender ter waarde van R1 071 831 onregmatig toegeken het aan Vhalenda Zwashu Trading Enterprise, wat aan sy vriendin, Delicia Sadiki (42), behoort. Daar is vasgestel dat hy nagenoeg R132 500 in Sadiki se persoonlike bankrekening inbetaal het. Maluleke sê Raphalalani het verder saam met Thabo Makamane (52), nog ŉ adjunkdirekteur by dieselfde gevangenis, ŉ tender ter waarde van R3 588 707 aan Durafoam Distributors CC toegeken – weer eens sonder om die korrekte prosedure te volg. Die tender is aan die maatskappy toegeken in ruil vir betaling van R569 500. Raphalalani, Makamane, Pengson en Sadiki is in Desember 2018 deur die Valke se ernstige korrupsie-ondersoekeenheid in hegtenis geneem. Raphalalani is op twee aanklagte van korrupsie en 25 aanklagte van bedrog skuldig bevind, terwyl hy in sy hoedanigheid as eienaar van Clemsons Carriers skuldig bevind is aan een aanklag van korrupsie en tien van bedrog. Pengson is skuldig bevind op twee aanklagte van korrupsie en 25 van bedrog. Hulle sal na verwagting op 15 September gevonnis word. Makamane het onskuldig gepleit en sal na verwagting op 22 Oktober vanjaar in die hof verhoor word. Sadiki verskyn op 15 September in die hof wanneer hy na verwagting ŉ pleitooreenkoms met die staat sal aangaan.